Oficialusis leidinys L 138 , 09/06/1993 p. 0011 - 0012

specialusis leidimas suomių kalba: skyrius 3 tomas 49 p. 0254

specialusis leidimas švedų kalba: skyrius 3 tomas 49 p. 0254



Komisijos sprendimas 1993 m. gegužės 17 d. iš dalies keičiantis Tarybos sprendimą 79/542/EEB ir Komisijos sprendimus 92/260/EEB, 93/195/EEB ir 93/197/EEB dėl registruotų arklių iš Kataro importo, laikino įvežimo ir pakartotinio įvežimo gyvūnų sveikatos reikalavimų ir toliau iš dalies keičiantis Sprendimą 79/542/EEB (93/344/EEB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1] su paskutiniais pakeitimais, padarytais Direktyva 92/36/EEB [2], ypač į jos 12, 13, 15, 16 straipsnius ir 19 straipsnio ii punktą, kadangi Tarybos sprendimu 79/542/EEB [3] su paskutiniais pakeitimais, padarytais Komisijos sprendimu 93/237/EEB [4], buvo patvirtintas trečiųjų šalių, iš kurių valstybės narės leidžia importuoti galvijus, kiaules, arklinių šeimos gyvūnus, avis ir ožkas, šviežią mėsą ir mėsos produktus, sąrašas; kadangi, Kataro Valstybėje atlikus Bendrijos veterinarinį patikrinimą, paaiškėjo, kad gyvūnų sveikatos būklė, ypač arklinių šeimos gyvūnų ligų atžvilgiu, apskritai yra patenkinama ir kontroliuojama tinkamos struktūros ir gerai organizuotų tarnybų; kadangi ilgiau nei šešis mėnesius Kataras nėra apimtas įnosių, kergimo ligos ir vezikulinio stomatito, o ilgiau nei 20 metų – Afrikinės arklių ligos ir tuo laikotarpiu buvo draudžiamas skiepijimas nuo šios ligos, čia niekada nebuvo Venesuelos arklinio encefalomielito; kadangi Kataro veterinarinės tarnybos įsipareigojo per 24 valandas teleksu, telefaksu arba telegrama Komisijai ir valstybėms narėms pranešti patvirtinimą apie bet kokį Direktyvos 90/426/EEB A priede išvardytų ligų protrūkį arba apie priimtą skiepijimo nuo šių ligų politiką ir tokios politikos pasikeitimus, o per atitinkamą laiką – apie arklinių šeimos gyvūnų importo politikos pasikeitimus; kadangi gyvūnų sveikatos ir veterinarinis sertifikavimas turi būti nustatomi atsižvelgiant į gyvūnų sveikatos padėtį atitinkamoje trečiojoje šalyje; kadangi šis atvejis yra susijęs tik su registruotais arkliais; kadangi, be to, Komisijos sprendimas 93/197/EEB [5] nustatė registruotų arklinių šeimos gyvūnų ir veislei bei produkcijai skirtų arklinių šeimos gyvūnų importo į Bendriją gyvūnų sveikatos sertifikatus; kadangi, siekiant išvengti painiavos reikėtų pakeisti Sprendimo 79/542/EEB 1 straipsnio 3 dalies a ir b punktų formuluotę; kadangi Sprendimas 79/542/EEB, Komisijos sprendimai 92/260/EEB [6], 93/195/EEB [7] ir Sprendimas 93/197/EEB turi būti atitinkamai iš dalies pakeisti; kadangi šiame sprendime numatytos priemonės atitinka Veterinarijos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Sprendimas 79/542/EEB iš dalies keičiamas taip: 1) 1 straipsnio 3 dalies a ir b punktai pakeičiami taip: "3. a) Nepažeisdamos Sprendimo 92/160/EEB, valstybės narės leidžia iš priedo 1 dalyje išvardytų trečiųjų šalių arba jų dalių į Bendriją importuoti arklinių šeimos gyvūnus, laikinai į Bendriją įvežti registruotus arklius ir pakartotinai į Bendriją įvežti arklius, kurie buvo laikinai eksportuoti į priedo 1 dalyje nurodytą trečiąją šalį arba jos dalį; b) nepažeisdamos Sprendimo 92/160/EEB, valstybės narės leidžia iš priedo 2 dalyje išvardytų trečiųjų šalių arba jų dalių į Bendriją importuoti arklinių šeimos gyvūnus, laikinai į Bendriją įvežti registruotus arklius ir pakartotinai į Bendriją įvežti arklius, kurie buvo laikinai eksportuoti į priedo 2 dalyje nurodytą trečiąją šalį arba jos dalį." 2) Kataro Valstybė įrašoma į priedo 2 dalies specialią arklinių šeimos gyvūnams skirtą skiltį ISO kodų abėcėline tvarka įrašant šią eilutę: "QA | Kataras | x". | 2 straipsnis Sprendimo 92/260/EEB I ir II priedai iš dalies keičiami taip: 1) Į I priedo E grupės trečiųjų šalių sąrašą įrašoma "Kataras". 2) Į II E priedo sveikatos sertifikato pavadinimo trečiųjų šalių sąrašą įrašoma "Kataras". 3 straipsnis Sprendimo 93/195/EEB I ir II priedai iš dalies keičiami taip: 1) Į I priedo E grupės trečiųjų šalių sąrašą įrašoma "Kataras". 2) Į II priedo sveikatos sertifikato pavadinimo E grupės trečiųjų šalių sąrašą įrašoma "Kataras". 4 straipsnis Sprendimo 93/197/EEB I ir II priedai iš dalies keičiami taip: 1) Į I priedo E grupės šalių sąrašą įrašoma "Kataras". 2) Į II E priedo sveikatos sertifikato pavadinimo trečiųjų šalių sąrašą įrašoma "Kataras". 5 straipsnis Šis sprendimas yra skirtas valstybėms narėms. Priimta Briuselyje, 1993 m. gegužės 17 d. Komisijos vardu René Steichen Komisijos narys [1] OL L 224, 1990 8 18, p. 42. [2] OL L 157, 1992 6 10, p. 28. [3] OL L 146, 1979 6 14, p. 15. [4] OL L 108, 1993 5 1, p. 129. [5] OL L 86, 1993 4 6, p. 16. [6] OL L 130, 1992 5 15, p. 67. [7] OL L 86, 1993 4 6, p. 1. --------------------------------------------------